ფეისალ I
ფეისალ I (არაბ. فيصل بن حسين; დ. 20 მაისი, 1883, ტაიფი, საუდის არაბეთი — გ. 8 სექტემბერი, 1933, ბერნი, შვეიცარია) — თანამედროვე ერაყის დამაარსებელი და მისი პირველი მეფე. პირველი მსოფლიო ომის პერიოდში ხელმძღვანელობდა ოსმალების წინააღმდეგ მებრძოლ არაბულ ძალებს გენერალ ედმუნდ ალენბის საექსპედიციო კორპუსის შემადგენლობაში. დროებით ასრულებდა არაბული არმიის მთავარსარდლის მოვალეობას. ერაყის არმიის ფელდმარშალი და ფლოტის ადმირალი. დაიბადა ქალაქ ტაიფში, მექის შერიფის ჰუსეინ იბნ ალი ალ-ჰაშიმის ოჯახში. მნიშვნელოვან როლს თამაშობდა თურქების წინააღმდეგ საყოველთაო არაბული აჯანყების მსვლელობაში. 1920 წელს საერთო სირიულმა კონგრესმა ფეისალი გამოაცხადა სირიის მეფედ. 1920 წელს სირია საფრანგეთის ჯარებმა დაიკავეს და მეფემ უომრად დატოვა დამასკო. 1921–1933 წლებში ერაყის სამეფოს პირველი მეფეა. გარდაიცვალა 1933 წელს შვეიცარიაში გულის უკმარისობით.